Ասենք նաև, որ Շահվերդյանի հոբելյանական հանդիսաշարը չի վերջակետվելու Մայր բեմի մեծ տիկնոջ նվիրական ցանկության իրականացմամբ: Նույն օրը, նույն ժամին, «Թատերական Լոռի» 23-րդ միջազգային փառատոնի շրջանակներում, աբելյանցիները Ալավերդիում ներկայացնելու են նրա վերջին բեմադրություններից մեկ ուրիշը` Ալեքսանդր Շիրվանզադեի «Չար ոգին»: Հաջորդ օրը ևս հնագույն հայաստանյան թատերական տոնախմբության գլխավոր դերում փառատոնի գեղարվեստական ղեկավար Վահե Շահվերդյանն է լինելու: Սանահինի Սարահարթի մշակույթի պալատում նախաձեռնված հանդիսության շահվերդյանական բովանդակությունը լիարժեքանալու է Ֆեդերիկո Գարսիա Լորկայի «Արյունոտ հարսանիք» նորաստեղծ ներկայացմամբ, որի մտահղացումը սկսել է միս ու արյուն ստանալ վաստակաշատ թատերամանկավարժի վանաձորյան արվեստանոցում, ապա` հղկվել աբելյանական բեմում: